Magnus, Dei gracia episcopus Aboensis. Sincere dileccionis affectum jn Domino et salutem. Domine et amice karissime. Turbato fatalis successus ordine jocundos rumores euentus infortunij non admittunt. Vnde dolentes referimus, quod juuenem illum, Petrum videlicet Laurencij, quem caritas vestra vltimo prope Stokholmis nostro commisit seruicio, mors preripuit inopina. Accidit quippe, quod idem Petrus cum quodam alio familiari nostro contendens ab eo in capite per cultelli manubrium ad leuem sanguinis effusionem lederetur, quem ipse, aliquantulo temporis spacio interiecto, non aduertentem euaginato gladio jmpeciit ac, fissa eius manu dextra, grauiter wlnerauit. Et cum dubitaretur de perfecta sanitatis eius recuperacione, prestite sunt vtrimque jnducie et firmate vsque ad festum annunciacionis dominice proximum. Jnterim nos exigentibus nostris negociis ad remociora transiuimus, dicto Petro, vt petiuit, in castro nostro Kusto relicto propter timorem amicorum ipsius wlnerati. Cum vero jdem wlneratus per medicacionis remedium aliqualiter conualescens in absencia nostra rediret ad castrum, predictus Petrus, terminum induciarum elapsum forsitan non attendens, extra municiones castri vt prius vagabatur, quod ille offensus considerans ac in sui contemptum hoc fieri arbitrans, obseruauit tempus et locum, quo eum posset inuadere. Sic quidem prochdolor ipsum solum extra castri municiones repertum inuasit et grauissime wlneratum relinquens aufugit et in claustri fratrum predicatorum emunitatem se recepit. Et Petrus aliquamdiu superviuens, perceptis ecclesie sacramentis exspirauit; sepultus in ecclesia parochiali, cujus anima in sempiterna requie conquiescat. Nouit omnium cognitor, quantum de eius morte huiusmodi dolemus ac ipsis suis amicis jntime condolemus, volentes omnem operam nobis possibilem adhibere, vt ipse reus satisfacere debeat vt tenetur. Rogamus proinde caritatem vestram, vt ipsos parentes et amicos eius ad equanimem toleranciam inducere dignemini et velitis, cum mortis jactura restitucionis beneficium prochdolor non admittat. Jn Domino feliciter valeatis; nos ad vestra beneplacita fiducialiter precepturi. Scriptum in castro nostro Kusto sabbato infra octauas ascensionis Domini, nostro sub secreto. Adress: Honorabili viro domino Thome, preposito ecclesie Strengenensis, amico nostro sincero, debet hec.